text: Ny hundesport kræver muskelkraft
  10 oktober 2015 kl. 15.15
  Giv en hund sele på, spænd den foran et tungt læs, og bed den om at trække. En ny hundesport ved navn "weightpull" er kommet til Jylland.
  En ny disciplin for hunde kræver råstyrke i rigelige mængder.
  For første gang nogensinde i Jylland, har der lørdag i Vojens været et hundetrækshow arrangeret af foreningen Weightpull South Side. Hundene bliver spændt foran en vogn med hjul, og så skal de ellers trække så mange kilo som muligt.
  Foreningens formand, Lasse Ustrup, garanterer, at der ikke er tale om dyremishandling:
  - Vi bruger flere måneder på at give hundene en masse succesoplevelser, hvor de oplever, at de godt kan trække vognen. Vi tager ikke hunde ind på banen, som ikke synes, det er sjovt. Så er de ikke klar endnu, siger han til TV SYD.
  Det tungeste læs, som en af hans hunde har trukket, er på knap et ton.
  Hundene bliver inddelt i forskellige vægtklasser, før de konkurrerer mod hinanden.
  Ud over at man kunne se de trænede hunde trække et tungt læs, var der lørdag også mulighed for at teste sin egen hund i selen.
  